**Upute autorima**

**1. Profil časopisa**

*Arhivski vjesnik* je periodička publikacija Hrvatskog državnog arhiva koja objavljuje radove s područja arhivske teorije i prakse, pomoćnih povijesnih znanosti, povijesti ustanova te informacijskih znanosti.

U časopisu se objavljuju neobjavljeni, kategorizirani znanstveni i stručni radovi, s iznimkom rezultata istraživanja objavljenih u obliku sažetka, prethodno izloženih na znanstvenom skupu (što treba istaknuti u bilješci). Radovi se objavljuju na hrvatskom ili engleskom jeziku.

Pored toga objavljuju se kao nekategorizirani radovi (na hrvatskom jeziku): prijevodi znanstvenih ili stručnih radova objavljenih u nekom drugom časopisu, prikazi drugih publikacija, izvješća s konferencija o arhivistici i srodnim područjima te druge vrste prigodnih tekstova.

*Arhivski vjesnik* izlazi jedanput godišnje.

**2. Slanje/zaprimanje rukopisa**

Radovi se šalju Uredništvu na adresu elektroničke pošte: arhivskivjesnik@arhiv.hr.

Preporučeni opseg znanstvenih i stručnih radova (uključujući bilješke i popis izvora) ne bio trebao prelaziti 32 kartice (pisane fontom *Times New Roman CE*, veličina slova 12, prored 1 (*jednostruk*); bilješke veličina slova 10, prored 1).

Urednik može odbiti znanstveni ili stručni rad bez vanjske recenzije ako smatra da je članak izvan fokusa časopisa, ukoliko je loše kvalitete, ne udovoljava tehničkim pravilima za oblikovanje radova (iz ovih Uputa) ili se autor ne pridržava etičkih normi.

Grafički prilozi (tablice, slike) objavljuju se u boji, ali i crno-bijeli ili u skali sive boje (ovisno o kvaliteti slika i potrebama rada). Trebaju biti numerirani po redoslijedu te naslovljeni. Tablice se šalju kao dio rukopisa. Za slike se naznačuje položaj u tekstu, a šalju se u posebnim datotekama (u izvornome, najbolje nekomprimiranome TIF formatu ali se prihvaća i JPG format visoke kvalitete).

Zbog dvostruke slijepe recenzije autori iz teksta rada (i bilježaka) trebaju ukloniti podatke koji ukazuju na njih kao autore.

Radove koje autori šalju na engleskom jeziku obavezno je lektorirati (proofreading) i urediti (editing).

Preporučeni opseg tekstova prikaza i izvješća iznosi 4 do 8 kartica (pisani istim fontom, veličinom slova i proredom kao kategorizirani tj. recenzirani radovi).

**3. Kategorizacija recenziranih radova**

*Arhivski vjesnik* na popisu je A1 liste periodičkih publikacija koje se uzimaju u obzir kod vrednovanja radova za izbor u znanstvena zvanja iz područja društvenih i humanističkih znanosti. Za znanstvene i stručne radove provodi se kategorizacija kroz dvostruko slijepi recenzentski postupak (*double-blind review*), tj. zaprimljeni rad šalje se na ocjenjivanje najmanje dvama recenzentima iz područja kojim se rad bavi pri čemu autor ne zna tko su recenzenti niti recenzenti znaju tko je autor čiji rad ocjenjuju.

Nakon recenzentskog postupka, rad prihvaćen za objavljivanje može imati jednu od znanstveno-stručnih ocjena prema važećem Pravilniku o uvjetima za izbor u znanstvena zvanja (NN 28/2017).

Časopis objavljuje radove u kategoriji:

1. izvorni znanstveni rad
2. prethodno priopćenje
3. pregledni rad
4. stručni rad.

Nakon završenog recenzentskog postupka, autori članka prihvaćenog za objavljivanje dužni su urediti rad prema naputcima urednika te usvojiti sugestije recenzenata koje pridonose poboljšanju kvalitete članka. Uredništvo može od autora tražiti da tekst prilagodi neutralnoj jezičnoj normi akademskog i znanstvenog stila.

**4. Oblikovanje recenziranih radova**

Znanstveni i stručni radovi trebaju imati sljedeće sastavnice: autor, naslov, tekst rada, ključne riječi, uvodni, kraći sažetak na hrvatskom i završni, dulji sažetak na engleskom jeziku (ili obrnuto ako je rad na engleskom jeziku) te popis izvora kao integrativni dio teksta rada.

**4.1. Autor**

Rad može imati jednog ili više autora. Redoslijed navođenja autora dogovaraju suautori. Za svakog autora potrebno je navesti puno ime i prezime, puni naziv i adresu matične ustanove ili mjesto stanovanja, te e-mail (uz suglasnost autora). Za točnost tih podataka odgovara sam autor.

**4.2. Ključne riječi**

Ključne riječi su jednorječne, dvorječne ili višerječne odrednice na temelju kojih će čitatelji pronaći pojedini članak u bazama znanstvenih radova. Autor može navesti od pet do osam ključnih riječi koje upućuju na sadržaj rada. Ključne riječi navode se uz oba sažetka (uvodni i završni).

**4.3. Tekst rada**

Tekst rada treba biti uređen u obrojčana poglavlja i potpoglavlja do najviše tri razine: 1.; 1.1.; 1.1.1. Poglavlja i potpoglavlja trebaju imati svoje naslove. Prvo poglavlje treba nasloviti *Uvod*, a završno treba nasloviti *Zaključak* te njihov sadržaj treba biti u skladu s metodologijom znanstvenog rada.

**4.4. Sažetci**

Sastavni dio rada čine kraći uvodni (do 15 redaka) i dulji završni sažetak (do 2 kartice). Uvodni sažetak treba biti sastavljen na jeziku rada, a završni na engleskom za radove pisane hrvatskim jezikom i obrnuto. Završni sažetak koji će biti objavljen na engleskom autor može poslati i na hrvatskom jeziku, a uredništvo će osigurati prijevod.

**5. Uvjeti objavljivanja i korištenja radova**

Časopis autorima ne naplaćuje recenzentski postupak, troškove objavljivanja rada ni druge troškove u vezi s osiguravanjem vidljivosti objavljenog rada na Internetu. Članci se ne honoriraju, a autor kategoriziranog rada dobiva jedan primjerak časopisa.

Časopis *Arhivski vjesnik* omogućava slobodan pristup objavljenim radovima (*Open Acces*) preko Portala znanstvenih časopisa Republike Hrvatske (Hrčak), a objavljeni radovi mogu se koristiti prema licenci CC BY-NC 4.0 (*Creative Commons Attribution-NonCommercial 4.0 International licence*), koja je dostupna na URL: https://creativecommons.org/licenses/by-nc/4.0/. Sadržaj radova se prema toj licenci može koristiti u nekomercijalne svrhe, uz navođenje autora. Slanjem svojeg članka uredništvu *Arhivskog vjesnika* autor potvrđuje da je upoznat s opisanim uvjetima objavljivanja i mogućnostima korištenja objavljenog rada opisanima u licenci CC BY-NC 4.0 te da ih prihvaća.